Grozītā vienotā dokumenta publikācija, ko pēc maznozīmīga grozījuma apstiprināšanas publicē saskaņā ar Regulas (ES) Nr. 1151/2012 53. panta 2. punkta otro daļu.

(2021/C 164/06)

Eiropas Komisija ir apstiprinājusi šo maznozīmīgo grozījumu saskaņā ar Komisijas 2013. gada 18. decembra Deleģētās regulas (ES) Nr. 664/2014 6. panta 2. punkta trešo daļu.

Ar šā maznozīmīgā grozījuma apstiprināšanas pieteikumu var iepazīties Komisijas datubāzē eAmbrosia.

VIENOTAIS DOKUMENTS

“Kalix Löjrom”

ES Nr.: PDO-SE-0650-AM01 – 2020. gada 13. maijā.

ACVN (X) AĢIN ( )

1. Nosaukums

“Kalix Löjrom”

2. Dalībvalsts vai trešā valsts

Zviedrija

3. Lauksaimniecības produkta vai pārtikas produkta apraksts

3.1. Produkta veids

1.7. grupa. Svaigas zivis, gliemji un vēžveidīgie un to izstrādājumi

3.2. Apraksts par produktu, uz kuru attiecas 1. punktā minētais nosaukums

Svarīgākās “Kalix Löjrom” īpašības ir šādas.

— Vienīgā “Kalix Löjrom” piedeva ir 4,0 % sāls (NaCl).

— Ikru graudiņu lielums zvejas periodā, kas ilgst piecas nedēļas, atšķiras (no aptuveni 0,8 mm pirmajā nedēļā līdz aptuveni 1,3 mm piektajā nedēļā).

— “Kalix Löjrom” ir noapaļota, maiga bagātīgas zivju eļļas un sāls garša.

— Ikri ir oranžā krāsā (atsauces Nr. S2070-Y50R nacionālajā krāsu skalā).

— Mitruma saturs nedrīkst būt tik augsts, lai “Kalix Löjrom” izkristu no otrādi apvērstas karotes. Ikru formai jāsaglabājas arī tad, kad tie novietoti uz plakanas virsmas.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

Repšu barībā ietilpst planktona vēžveidīgie un kukaiņu kāpuri, kā arī minerālvielas, ko apgabalā ieskalo upes ūdeņi. Visa barība, ko repši uzņem, ir no minētā ģeogrāfiskā apgabala.

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Ikru “Kalix Löjrom” gatavošanai (masas skalošana, maisīšana, sijāšana, žāvēšana, sālīšana un rūpīga tīrīšana) jānotiek minētajā ģeogrāfiskajā apgabalā. Tam ir divi iemesli: apgabalā uzkrātās īpašās zināšanas, kā arī tas, ka ikrus pirms sagatavošanas nevar pārvadāt lielos attālumus.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

—

3.6. Ar reģistrēto nosaukumu apzīmētā produkta marķēšanas īpašie noteikumi

—

4. Ģeogrāfiskā apgabala īsa definīcija

Ģeogrāfiskajā apgabalā ietilpst Piteå, Luleå, Kalix un Haparanda pašvaldību sauszemes teritorija un jūras teritorija, kas dienvidos robežojas ar Åby upes grīvu un ziemeļos ar Torneå upes grīvu, līdz 40 km attālumam no krasta.

5. Saikne ar ģeogrāfisko apgabalu

5.1. Ģeogrāfiskā apgabala specifika

Repši dzīvo 4. punktā definētajā ģeogrāfiskajā apgabalā. Nozvejas periodā repši uzturas minētajā ģeogrāfiskajā apgabalā, jo šis arhipelāgs, kurā ietilpst 1500 salas, ir dabīga repšu nārsta vieta. Somijas piekrastes ziemeļdaļā tāda paša veida dabīgu nārsta vietu nav. Uz dienvidiem no Åby upes grīvas ir pārāk liela sāls koncentrācija, jo šajā Botnijas līča daļā ieplūst pārāk maz saldūdens. Nozvejas apgabala faktiskais lielums mainās atkarībā no tā, cik daudz saldūdens ieplūst ar pavasara paliem. Ziemās, kad ir daudz sniega, pavasara palu laikā saldūdens izspiež sālsūdeni no Botnijas līča un repšu nozvejas apgabala ārējā robeža atkāpjas līdz 40 km no krasta. Kad repši var atrast barību plašākā apgabalā, palielinās arī šo zivju krājumi. Ir skaidra sakarība starp ziemām, kas bagātas ar lietu un sniegu, un lieliem repšu krājumiem. Šajā Botnijas līča daļā ieplūst saldūdens no astoņām lielām upēm un daudzām mazākām upītēm un ūdenstecēm. Šī ūdensteces sistēma aizņem 25 % no Zviedrijas teritorijas. Šajā sateces baseinā ietilpst arī daļa Norvēģijas kalnu ūdensteču. Ūdenim ir dzeramā ūdens kvalitāte.

“Kalix Löjrom” ražošana ir roku darbs, kas prasa dziļas zināšanas un lielu pieredzi. Īpaši liela pieredze vajadzīga, lai izspiestu ikrus, un tas ir svarīgi, lai nodrošinātu labu kvalitāti. Minētajā ģeogrāfiskajā apgabalā ir zināšanas par ikru apstrādi, jo šeit ir senas “Kalix Löjrom” gatavošanas tradīcijas.

5.2. Produkta specifika

Repši ģeogrāfiskajā apgabalā no citām saldūdens zivju sugām atšķiras pēc to barības. Apgabalā nav nekādu saldūdens vidē dzīvojošu kukaiņu. Repšu barība ir planktona vēžveidīgie un kukaiņu kāpuri. “Kalix Löjrom” ir oranžā krāsā (atsauces Nr. S2070-450R nacionālajā krāsu skalā), turpretī saldūdenī dzīvojošo repšu ikri ir dzeltenā krāsā. Krāsa atšķiras barības dēļ. “Kalix Löjrom” ir noapaļota, maiga bagātīgas zivju eļļas un sāls garša.

5.3. Saikne starp ģeogrāfisko apgabalu un produkta kvalitāti vai īpašībām

“Kalix Löjrom” nozīmē izcilu kvalitāti un ekskluzivitāti tirgū. To nosaka daudzi apstākļi, piemēram, aukstais, tīrais ūdens un specifiskā barība. Ūdenim ir dzeramā ūdens kvalitāte. Turklāt šā produkta īpašo kvalitāti nosaka sevišķā ražošanas metode, ko izmanto ģeogrāfiskajā apgabalā. Īpašo garšu un krāsu “Kalix Löjrom” iegūst, pateicoties ģeogrāfiskajā apgabalā dzīvojošo repšu īpašajai barībai.

Atsauce uz produkta specifikācijas publikāciju

(šīs regulas 6. panta 1. punkta otrā daļa)

https://www.livsmedelsverket.se/globalassets/produktion-handel-kontroll/livsmedelsinformation-markning-halsopastaenden/skyddade-beteckningar/1697-2006-ansokan-om-skyddad-ursprungsbeteckning-for-kalix-lojrom_rev20210204.pdf